
O Volapükaflens Valöpo! 


Valikans sevons, das Grikän plakon tü tim at fikulis gretik 
tefü mon. Län at no dalabon moni saidik. Sekü atos, mutoy spälön. 
Ab Grikänans no vilons spälön. Anu. in televid elogobs jenotis 
mekädik fa mens, kels protestons ta lons nulik ad tuvedön fikulis 
somik. 


Mon binon jenöfot lifa aldelik. Mon binon go veütik. Sekü 
atos, mutoy lärnön ad gudiko tölatön oni. Noe nets, abi pösod alik, 
muton dalabön skili at, voto seks okömöl obinons badiks. 


Tefü Grikän, nen yuf län obankrutikon. Klüliko atos obinos 
sek badik, e guvans läna vilons vitön somikosi. Seko mutoy getön 
prünoti. 


Binos otos i lä obs. If pelots obsik pluükons lemesedi, keli 
getobs, fino omutobs prünön obes moni mödikum. Sekü atos. mutobs 
pelön dötumi gretik, ab no vilobs dunön atosi. Mutobs üfo getön 
moni mödikum: u fat mutom sukön vobi, kel pelon lemesedi 
gretikum, u mot mutof tuvön vobi, u mutobs refudön lüxüödis anik. 
Ekö stad Grikäna. 






Mon binon god gretik tü tim at. Mens stimodons oni. Ad 
getön moni ai plu, voboy, tädoy, cütoy, igo deidoy. Binos fikulik ad 
fomälön lifi nen mon. No kanoy noön, das mon binon veütik; 
semans jäfikons me mon dü timül alik dela alik, ab men kotenikün 
binon jenöfo utan, kel sevon ad lifön ma dinäds oka. 





Valikosi Gudikün Oles ed Olikanes 

VÖDS FA EL ZAMENHOF LOBÜ JOHANN MARTIN 
SCHLEYER 





Ekö tradudot bagafa finik yegeda „Vöds ela Zamenhof 
lobü Johann Martin Schleyer" fa volapükavan (ab no 
volapükan) hiel Reinhard Haupenthal in segiv lätik gaseda „Vef 
Sperantapüka” (La Ondo de Esperanto) 2011:7, pad 17: 


„Dü yel 2012 pozälon binod 125-yelik Sperantapüka, i 
pomemon deadadel 100-yelik ela Schleyer. Dö jenots bofik 
Bukem Tatik Bayänik zifü München odedieton dajonädi e 
sümpozi, kelas pats kanoy tuvön ladetü: 
www. bsb- 
muenchen.de/Einzeldarstellung.403+M5d573d27caa.0.html 





Ologoy us telpükiko, das dajonäd maifikon bevü dels 
15.6 e 9.9 atyelo. If pedoy sui tiäd ESPERANTO — 
VOLAPÜK, ed if pedoy sui vöd „vor,” id otuvoy magodis 
nitedik. 


Yeged in “Vef Sperantapüka” träiton vödis flenöfikün ela 
Zamenhof dö Schleyer pö Kongred velid Sperantapüka in zif 
Antwerpen, e krüton verati lobas. Schleyer ye äbüadom ad no 
gepenön telegrami kongreda. 


KONSÄLS GUDIK 


Pluamanum obas kanon, ma väl lönik, votafomön volädi at 
ini ledom, ud ini fanäböp. 
(John Lubbock) 


Studans vönik ästudons ad gudükumön okis; pluamanum 
studanas anuik studons ad pastunidön fa valikans. 
(Sokrates) 

FURMID REDIK (FINOT) 
fa hiel Tiberio Madonn: 


Nu äzilogom, - e supäd kion! Anu äkanom logön 
meli. Älogom veiti blövik,ed ämemom gudiko vödis 
bödas. Sekü atos, äfümom, das äbinon mel, keli äkanom 
logön. 


„O veit ona!” ätikom, „e jön kion!” 


Bien äfliton sui silikratabumot, ed äblibom us ad 
takädön. 


Täno furmid, ad fümön, das at äbinon jenöfo meli, 
äsäkom: “Din at blövik e gretik, binon-li verato mel?” 
Bien, boso pestunükäl, ägespikon: ,„Klüliko binon mel.” 


Poso furmid ädoniologom, ed älogom 
silikratabumotis mödikum. Ai donikumo äkanom logön i 
sütis bevü silikratabumots, e su süts at äkanom logön - 
süpäd kion! furmidis mödik. 


„Ö!” ävokädom sunädo furmid: ,„Kefurmids oba! 
Jenöfo binons su süts.” 


Bien ädoniologom, ed äsmililom kodü balugäl 
furmida. 


“No! ats no binons furmids, ats binons mens”. 

“Vero-li? Utans, kels äjenons so gretiks ven äbinob 
lä ons, jinons anu mu smaliks löpao silikratabumot. 
Jenöfo val binon tefädik. Utos, kel äbinos so gretik, i 
kanos leigüpo binön so vemo smalik.” 


ee e e e e e e e 


VII:60:2011 
LIF REKLAMEDADOGAS 


Hiel William iloegom oni jenön, fo omit. Ädrinom biri pö 
bal bötöpas ve spataveg melik. Äjuitom vakeni omik; fümiko 
no äspetom ad logön jenoti so kruäliki. 


Spataveg äbinon fulü spatans; cils, kels äfidons 
gladetis, kels äpledons ed ävokädons lelaodiko. Äkanom 
logön manis e vomis saido mödikis, kels ädugons dogis len 
jain; dogs mödikün äpolons reklamedis su kops okas. Pläd 
onas päkölon fomü maleds u nuns tedik - vemo pöpedik tü tim 
at. Äcedoy, das äbinos „mon fasilik,” e mens mödik äkanons 
gaenätön mesedili zuik frutik dub atos. 


Flanü nedetik oma äkömom man ko jipadog Deutänik; 
kop ona muskulik pädekon me maled lunidik : TALK2ME, 
sevabo: kompain pöpedikün telenunamik . Flanü detik oma 
äkömof vom zänodabäldik ko pudel smalik, kel pädekon me 
reklamed redülik demü : BITEWISE, juegot vemo pöpedik, e 
boso sienivotüköl. 


Äbinos-li bo redül nidik, kel ilietükon jipadogi? U pudel, 
iletodon-li semo nimi voik todik? Äbinos neluveratik. U 
äbinos-li te sam dö ‘dog nepötik in top nepötik? 


Demü kod seimik, sosus jipadog ilogon pudeli, ijedon 
oki sui on, äsif ävilon sleitön nimili pöfik . Pudel äbinon 
nenyufik ta most at nen jain, e dalaban jipadoga äkanom 
takedükön oni te pos tim anik. Pudel isufon vunis te 
neveŭtikis, ab reklamed redülik, kel ba äbinon kod vuta 
jipadoga, lölöfiko pisleiton. 


Vom äprimof ad drenön, e bevü spams ofa, iplöpof ad 
sagön: “Suemol-li utosi, kelosi most ola edunon? Anu, noe 
omutob dugön löfäbi oba lü nimisanan, abi omutob kleilükön 
kompaine BITEWISE, das dü tim anik no okanob spatükön 
dogili oba dü nemuiko düps lul aldeliko bevü mens mödik, ko 
reklamed kliliko logädik. Edispenob balädi, ed anu no ökanob 

fölön oni. Ospetoy, das pelobös monipönodi, ab no kanob osi. 
Opelol-li, ol it, oni?” 


Ab dalaban jipadoga ägesagom zuniko ofe: “Sötol 
sevön, das din somik kanon jenön, sekü atos sötol labön suri 
tefik. Atosi ya edunob, bi no ävilob riskädükön somikosi, 
igo üf nepluükos gaenodis oba. Liedo no kanob yufön oli; no 
binob suran olik.” 


„Lio kanol-li binön so nekeliedik? No dalabol-li ladäli? 


Man älemufükon kapi omik, e büä äfövom spati ko 
jipadog oma, äsagom: „Mutob mogolön anu. No mutob perön 
timi tu mödiki is, bi id ob edispenob balädi. Mutob spatükön 
dogi oba ve melajol dü düps kil göda, e dü düps nog kils 
poszedelo. Mutob fölön, id ob, balädi oba. Getob moni saidik 
dub atos. Binob pänsionan, e fümiko kanob gebön moni zuik 
at, kredolös obi!” 


So vom soalik at ämutof steifülön ad trodön pudelili oka. 
„Omutob visitön nimisanani mögiküno suno," äsagof; „e poso 
osteifülob ad nululön reklamedi. Fovo omutob pelön 
monipönodi. Fümiko operob moni mödik. Del jeikik kion!” 


Lülogans ämogolons posä vom, ko dogil ofa, ilüvof „topi 
mijenota.” Pos minuts anik, val äbinon äs bio, 


Ab el William äsuilogedom, ed äloegom kömön palis 
yunik ko cilaluvabil. Len flans bofik äkanoy logön reklamedis 
tefü kompains, kels selons nulüdotis pro cilils, äsi tuülis. 


Edispenons-li balädi seimik? Dü düps liomödotik 
ämutons-li joikön luvabili ve melajol, ud in lemakets? El 
William äspelom, das pals äbinons sagatiks, e das isurons cilis 
ta maläd u ta bäldikam okömöl, bi sek atosa ökanon kodön 
relamanis ad flagön monipönodis, no-li? 


EA EA A A AA A ei 


VIII:62:2011 
LÄLID - KAPIT LULID (2) 


KONSÄ E JÖNUL 
(fa hiel Lewis Carroll) 


"No kanol memön kisi?” äsagon Jönul. 


“Benö! ästeifülob ai ad deklamön `Lio bienil 
jäfedik. . .` ab val ätonon go difik! ägespikof Lälid 
me vög glumaladälik. 


“Deklamolöd: `Bäldikol. o Fat Vilhelm,’ äsagon 
Jönul ofe. Lälid kobiofaldis namis oka, ed äprimof :- 


“Bäldikol, o Fat Vilhelm,” man yunik 
äsagom, 

“E Herem ola binon go vietik; 

Ab blibol, güüko, su kapaflom - 
Bäldotü ol, binos-li vo gidik?” 


“Dü yun oba, nu egespikom fatül sone, 
Ädredob, das at ba öbados breine; 

Ab anu fümob, das breini no labob, 
Atosi nu dunob nenstopo id obe”. 


“Bäldik binol, äsä esagob ya büo, 
E binol nu vo tu pinädik; 

Ab kömölo da yan, fe sirkabuno - 
Säkob obe: demü kod kisik?” 


“In yun oba,” äsagom sapan, 
Lemufükölo krugülis gedik, 
“Limis ilabob, uts de blegovikan, 
Danü nugvet mö suäm nejerik; 
Te jilid a bokül! - o gudälan! 
Ekö lofot ga no dönuovik!!” 


NULL 


Yunan “Bäldikol,” äsagom, ko maxüls tu fibiks, 
Ad nosi düfikum ka lepin ad fidön; 

Ab efifidol gani, dilis zu bomiks, 

Igo honedi. Lio äkanol-li osi dunön?” 


“In yun oba,” äsagom fat oma, estudob gitavi, 
Ed äblöfädob säkädis valik ko matan; 

E nämi sekik maxüla - o levi! 

Ai nog dalabob as man.” 


Ma yunan, “Bäldikol, eti no kanoy kredön, 
Das log ola binon ai stedik; 
Ab pili tülöl tipotü nud ad kipön! 
Kiöpao vö! skilod tälenik? 
“Egespikob säkis kil, ed atos saidon,” 
Fat sagom, “no somo bitolöd ko vem; 
Cedol-li, das midin aldelo polilon? 
Mo! ud oli otagob donio tridem!” 
“Deklam ola no binon löliko gidik,” äsagon Jönul. 


“Pidob, das binon no /öliko gidik,” äsagof Lälid, 
plafiko; “vöds ömik peceinons.” 


"No gideton de prim jü finot” äsagon Jönul 
fimiko, e seil äsökon dü minuts ömik. 


Jönul äspikon balido. 
“Gretoti kinik vilob-li labön?” äsäkon. 


“Ö! tefü gretot, lindifos obe,” Alis ägespikof 
vifiko: “ab no plidoy ad ceinön suvo, sevol-li?” 


“Jenöfo no sevol,” äsagom Jönul. 


TÖLATÖN 

PRÜNOT 

STIMODÖN 

PLÄD 

MALED 

PÖPEDIK 

GAENÄTÖN 

LUNIDIK 

KOMPAIN 

TELENUNAMIK 

PUDEL 

SIENIVOTÜKÖL 

NELUVERATIK 

SPAM 

BALÄD 

SUR 

NULULÖN 

REKLAMED 

TUŬÜL 

TEFÄDIK 

FEALOTÄDÖN 
TIDAN: 
TIDÄB: 
TIDAN: 
TIDÄB: 
TIDAN: 
TIDÄB: 
TIDAN: 

VÖDS NEKÖSÖMIK 


to manipulate, hanteren, maneggiare. 
loan, Leihen, lening, prêt, empréstito. 
to adore, anbeten, aanbidden.. 

fur, Pelz, poil, piel. 

logo (= vöd bevünetik). 

popular, populär, populaire. 

profit by, einträglich, mettre à profit. 
fluorescent, schillernd. 

Company, Gesellschaft, Compagnie. 
telecom, Fernmeldeverbindung. 
poodle, Pudel, caniche. 
hallucinogenic, Sinnestäuschung. 
unlikely, unwahrscheinlich, improbable. 
spasm, Krampf, espasmo. 

contract, Vertrag. 

insurance, Versicherung, seguro. 

to restore, wiederherstellen, rendre.. 
advertisement, Anzeige, réclame. 
nappy, diaper, Windel, couche, pañal. 
relative, bezüglich, relatif. 

to move house, umziehen, déménager. 


SAIDO NILIK! 


Kiöpo lifol-li? 

Tö Versailles. 

Tonatolös, begö! 
P-A-R-I-S. 

Efealotädol ebo anu, no-li? 

Lesi! Ad gudükön kulivi oba! 
Bened kion, das no efealotädol lü 
Vladivostok!! 


